               IL-KUMMISSJONI EWROPEA
            Brussell, 13.5.2015
            COM(2015) 262 final
            Rakkomandazzjoni għal
            RAKKOMANDAZZJONI TAL-KUNSILL
            fuq il-Programm Nazzjonali ta' Riforma tal-Italja għall-2015u l-għoti ta' opinjoni tal-Kunsill dwar il-Programm ta' Stabbiltà tal-Italja tal-2015

               Rakkomandazzjoni għal

               RAKKOMANDAZZJONI TAL-KUNSILL

               fuq il-Programm Nazzjonali ta' Riforma tal-Italja għall-2015

                  u l-għoti ta' opinjoni tal-Kunsill dwar il-Programm ta' Stabbiltà tal-Italja tal-2015

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 5(2) tiegħu,

               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea
                  3
               ,

               Wara li kkunsidra r-riżoluzzjonijiet tal-Parlament Ewropew
                  4
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex il-potenzjal tal-Ewropa għat-tkabbir sostenibbli u l-kompetittività jingħata spinta.

               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri. Flimkien dawn jiffurmaw il-“linji gwida integrati” li l-Istati Membri ġew mistiedna jikkunsidraw fil-politiki nazzjonali tagħhom dwar l-ekonomija u l-impjiegi.

               (3)Fit-8 ta’ Lulju 2014, il-Kunsill adotta Rakkomandazzjoni dwar il-Programm Nazzjonali ta’ Riforma tal-Italja għall-2014 u ta l-opinjoni tiegħu dwar il-Programm ta’ Stabbiltà aġġornat tal-Italja għall-perjodu 2014. Fit-28 ta' Novembru 2014, skont ir-Regolament (UE) Nru 473/2013
                  5
               , il-Kummissjoni ppreżentat l-opinjoni tagħha dwar l-abbozz ta' pjan baġitarju tal-Italja għall-2015
                  6
               .

               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  7
               , li ta bidu għas-Semestru Ewropew għall-koordinazzjoni tal-politika ekonomika tal-2015. Fl-istess ġurnata, fuq il-bażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  8
               , li fih identifikat lill-Italja bħala wieħed mill-Istati Membri li dwaru kellu jitwettaq rieżami fil-fond.

               (5)Fit-18 ta’ Diċembru 2014, il-Kunsill Ewropew approva l-prijoritajiet sabiex tingħata spinta lill-investiment, biex b'hekk jiġu aċċelerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.

               (6)Fis-26 ta’ Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Italja
                  9
               . Dan ivvaluta l-progress li għamlet l-Italja fl-indirizzar tar-rakkomandazzjonijiet speċifiċi għall-pajjiż adottati fit-8 ta’ Lulju 2014. Ir-rapport tal-pajjiż inkluda wkoll ir-riżultati tar-rieżami fil-fond, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni wasslet biex jiġi konkluż li l-Italja qed tesperjenza żbilanċi makroekonomiċi eċċessivi, li jeħtieġu azzjoni deċiżiva ta' politika u monitoraġġ speċifiku. B'mod partikolari, huwa essenzjali li jiġi indirizzat l-għerq tal-kawża tal-produttività baxxa u persistenti tax-xogħol u l-kompetittività dgħajfa u d-dejn nazzjonali jinġieb f'perkors ta' tnaqqis. Il-ħtieġa għal azzjoni biex jitnaqqas ir-riskju ta' effetti negattivi fuq l-ekonomija tal-Italja hija partikolarment kbira speċjalment meta wieħed iqis id-daqs tagħhom fuq l-unjoni ekonomika u monetarja b'mod iktar wiesa'.

               (7)Fit-28 ta’ April 2015, l-Italja ressqet il-Programm Nazzjonali ta’ Riforma 2015 tagħha u l-Programm ta’ Stabbiltà tagħha għall-2015. Biex jiġu ikkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (8)L-Italja bħalissa tinsab fil-parti preventiva tal-Patt ta' Stabbiltà u Tkabbir u soġġetta għar-regola tranżitorja tad-dejn matul il-perjodu 2013-2015. Fis-27 ta' Frar 2015, il-Kummissjoni ħarġet Rapport skont l-Artikolu 126(3) tat-TFUE, minħabba li ma kienx mistenni li l-Italja tagħmel progress suffiċjenti fir-rigward tal-konformità mar-regola tad-dejn fl-2014-2015. Fl-analiżi ġie konkluż li għandu jiġi kkunsidrat li l-kriterju tad-dejn dak iż-żmien kien konformi.

               (9)Fit-30 ta’ April 2015, wara d-data tal-għeluq tat-Tbassir Ekonomiku tar-Rebbiegħa, il-Qorti Kostituzzjonali Taljana ddikjarat in-nuqqas ta' indiċjar temporanju ta’ pensjonijiet ogħla fl-2012-2013 bħala mhux kostituzzjonali. L-impatt baġitarju preċiż ta’ din id-deċiżjoni se jiddependi fuq l-operattività tiegħu mill-gvern Taljan dwar , li għad trid tiġi ċċarata. Fid-dawl ta’ dan it-tagħrif ġdid, il-ħruġ ta’ Rapport skont l-Artikolu 126(3) tat-TFUE jista’ jitqies ġustifikat fi stadju aktar tard. Fin-nuqqas ta’ dan l-element il-ġdid u sakemm ikun hemm aktar kjarifika l-konklużjonijiet mir-rapport ta' Frar jistgħu jitqiesu bħala li għadhom validi b’mod wiesa’ f’dan l-istadju.

               (10)Fil-Programm ta’ Stabbiltà tagħha għall-2015, l-Italja talbet devjazzjoni temporanja ta’ 0.4 punti perċentwali tal-PDG mill-pjan ta’ aġġustament meħtieġ lejn l-objettiv ta’ terminu medju fl-2016 biex jiġu kkunsidrati r-riformi strutturali ewlenin b’impatt pożittiv fuq is-sostenibbiltà fit-tul tal-finanzi pubbliċi. Id-dettalji li fuqhom jibbażaw dawn ir-riformi ġew stabbiliti fil-Programm ta' Riforma Nazzjonali tal-2015 tal-Italja. L-oqsma ta' riforma mressqin fil-programm li juru li għandhom impatt fuq is-sostenibblità tal-finanzi pubbliċi jinkludu: i) l-amministrazzjoni pubblika u s-simplifikazzjoni; ii) is-swieq tal-prodotti u s-servizzi; iii) is-suq tax-xogħol; iv) il-ġustizzja ċivili; v) l-edukazzjoni; vi) bidla fit-taxxa; u vii) rieżami tal-infiq bħala miżura finanzjarja. L-awtoritajiet stmaw li l-impatt tar-riformi fuq il-PDG reali huwa 1.8 punti perċentwali sal-2020, li jidher li huwa plawsibbli. Jekk jiġu implimentati b'mod sħiħ u fil-waqt, dawn ir-riformi se jkollhom impatt pożittiv fuq is-sostenibbiltà tal-finanzi pubbliċi. Kondizzjonali fuq il-gvern Taljan li jieħu l-miżuri meħtieġa fl-2015 biex jikkumpensa b’mod xieraq għall-impatt permanenti fis-sentenza msemmija hawn fuq il-Qorti Kostituzzjonali sabiex jiżgura li: (i) L-Italja tibqa' taħt il-parti preventiva tal-Patt ta' Stabilita u Tkabbir: (ii) jinżamm marġni xieraq ta' sigurtà fir-rigward tal-valur referenzjarju tat-Trattat; u (iii) l-objettiv ta’ terminu medju jintlaħaq fi żmien erba’ snin tal-Programm ta’ Stabbiltà. L-Italja bħalissa tista' tiġi vvalutata bħala li tikkwalifika għal devjazzjoni temporanja mitluba fl-2016, bil-kundizzjoni li timplimenta b’mod xieraq ir-riformi miftiehma, li se jkunu immonitorjati skont is-Semestru Ewropew.

               (11)Fil-Programm ta' Stabbilità tal-2015, qed jiġi ppjanat li d-defiċit nominali jitjieb b'mod gradwali għal 2,6 % tal-PDG sal-2015, u jkompli jitjieb għal 1,8 % tal-PDG fl-2018. Fil-Programm ta' Stabbiltà 2015, il-gvern jippjana li jilħaq l-objettiv fuq terminu medju – pożizzjoni baġitarja bilanċjata f'termini strutturali – sal-2017. Madankollu, il-bilanċ strutturali kkalkulat mill-ġdid
                  10
                jilħaq l-objettiv ta' terminu medju fl-2018. I-ksib tal-objettiv ta' terminu medju sal-2017 jidher li huwa xieraq, meta wieħed jikkunsidra l-applikazzjoni għall-klawsola tar-riforma strutturali kif ukoll l-impenji stabbiliti fil-Programm ta' Stabbiltà fl-2015.

               (12)Il-proporzjon tad-dejn għall-PDG tal-gvern mistenni li jilħaq l-punt massimu fl-2015 b'132,5 % u li jibda jonqos għal 120.0 % fl-2019. Ix-xenarju makroekonomiku li jsostni l-projezzjonijiet baġitarji fil-programm huwa plawsibbli. Il-gvern għad irid jispeċifika t-tnaqqis tan-nefqa addizzjonali li se jippremettuh jevita l-implimentazzjoni taż-żieda leġiżlata tal-VAT fl-2016.

               (13)L-Italja għandha ttejjeb il-bilanċ strutturali b'0,25 % tal-PDG fl-2015. Ibbażat fuq it-tbassir tar-rebbiegħa 2015 tal-Kummissjoni, l-aġġustament strutturali projettat lejn l-objettiv ta' terminu medju ta' 0,3 tal-PDG fl-2015 huwa konformi mal-obbligi tal-Italja skont il-parti preventiva tal-Patt ta' Stabbiltà u Tkabbir. Fl-2016, l-Italja għandha ttejjeb il-bilanċ strutturali tagħha mill-anqas b'0,1 tal-PDG, b'kunsiderazzjoni għad-devjazzjoni permessa ibbażata fuq il-klawsola tar-riforma strutturali. Madankollu, skont is-suppożizzjoni ta' ebda bidla politika, it-tbassir tal-Kummissjoni juri deterjorament ta' 0,2 % tal-PDG li jirriżulta f'riskju ta' xi devjazzjoni. Għalhekk, jeħtieġu iktar miżuri. Abbażi tal-valutazzjoni tiegħu tal-Programm ta' Stabbiltà u billi kkunsidera t-tbassir tar-rebbiegħa 2015 tal-Kummissjoni, il-Kunsill huwa tal-opinjoni li hemm riskju li l-Italja mhux se tkun konformi mad-dispożizzjonijiet tal-Patt ta' Stabbiltà u Tkabbir.

               (14)Minkejja l-kontribuzzjoni mistennija għall-isforzi ta' tnaqqis tad-dejn, li hija sfida għall-Italja, fl-2014 l-implimentazzjoni tal-programm ambizzjuż ta' privatizzazzjoni mressqa mill-awtoritajiet Taljani kellha xi dewmien; għaldaqstant, ir-rikavat mill-privatizzazzjoni fl-2014 kien ta' 0,2 % tal-PDG, li ma jilħaqx il-mira ta' 0,7 % fis-sena.

               (15)Matul is-sena li għaddiet, l-Italja ħadet passi sinifikanti biex ittaffi il-piż tat-taxxa fuq ix-xogħol, li madankollu jibqa' għoli. In-numru u l-ambitu tan-nefqa tat-taxxa, b'mod partikolari ir-rati mnaqqsa tal-VAT, għadhom għoljin ħafna. Fir-rigward tat-tassazzjoni tal-proprjetà, kien hemm ftit li xejn progress fuq ir-riforma fir-reġistrazzjoni tal-artijiet, li taħthom huwa meħtieġ li jiġu riveduti l-valuri katastali mhux aġġornati. Barra minn hekk, ir-reviżjoni tat-tassazzjoni ambjentali u t-tneħħija ta' sussidji tli jagħmlu ħsara lill-ambjent ma ġewx inidirizzati. L-Italja waqqfet Kumitat dwar it-tassazzjoni ambjentali. Dawn id-dimensjonijiet huma koperti mil-liġi abilitanti għar-riforma tat-taxxa, li l-implimentazzjoni tagħha, madankollu, kienet iddewmet minħabba nuqqas ta' digrieti leġiżlattivi. Minkejja xi azzjoni f'dan il-qasam, l-effiċjenza tas-sistema tat-taxxa fl-Italja hija kompromessa wkoll minn livelli baxxi u li tinvolvu spejjeż ta' konformità mat-taxxa u evażjoni għolja ta' taxxa (stmata mill-gvern EUR 91 biljun kull sena jew 5,6 % tal-PDG). Il-gvern ressaq miżuri biex jiżgura l-preċiżjoni tad-dikjarazzjonijiet tat-taxxa li issa jridu jkunu operattivi b'mod sħiħ.

               (16)Passi limitati biss inkisbu lejn titjib fit-tul fl-effiċjenza u l-kwalità tan-nefqa pubbliku fil-livelli kollha tal-gvern. L-iffrankar baġitarju illeġiżlat, inkluż fil-livell reġjonali u lokali, ma jilħaqx dak li kien stipulat fil-Programm ta' Riform Nazzjonali tal-2014. Il-fatt li r-rieżami tal-infiq ma jkunx għadu parti integrali tal-proċess baġitarju jiddependi fuq l-effiċjenza fit-tul globali ta’ dan l-eżerċizzju. Dgħufijiet serji ikomplu jeffettwaw il-ġestjoni tal-fondi tal-UE, b’mod partikolari fir-reġjuni tan-Nofsinhar. Pjan strateġiku nazzjonali għal portijiet u l-loġistika qed jitħejja iżda ttieħdu passi parzjali biss biex titjieb il-ġestjoni tal-portijiet u l-konnessjonijiet tagħhom maż-żoni interni.

               (17)L-amministrazzjoni pubblika tal-Italja għadha kkaratterizzata minn ineffiċjenzi sinifikanti li jaffettwaw l-ambjent tan-negozju u fuq il-kapaċità tal-pajjiż biex timplimenta r-riformi b’mod effettiv. Saru sforzi biex jitjiebu l-qafas istituzzjonali u l-kwalità ġenerali tal-amministrazzjoni pubblika li għadhom għaddejjin. Riforma ambizzjuża tal-Kostituzzjoni, immirata b’mod partikolari biex tiġi ċċarata d-diviżjoni tar-responsabbiltajiet bejn il-livelli differenti tal-gvern, hija mistennija sa tmiem l- 2015. Riforma komprensiva tal-amministrazzjoni pubblika biex tindirizza t-tibdil tal-persunal, il-mobilità u l-kumpens hija pendenti. Għalkemm ittieħdu numru ta’ passi għat-trawwim tat-trasparenza u biex tingħata s-setgħa lill-awtorità nazzjonali kontra l-korruzzjoni, ir-reviżjoni tal-istatut tal-limitazzjonijiet — ikkunsidrata wkoll minn organizzazzjonijiet internazzjonali oħra bħala pilastru tal-ġlieda kontra l-korruzzjoni fl-Italja — għadha ma ġietx implimentata. Ittieħdu passi importanti f’dawn l-aħħar snin kemm biex titjieb il-provvediment tal-ġustizzja, tiġi riveduta l-ġeografija tal-qrati u jinħolqu qrati speċjalizzati, kif ukoll biex titnaqqas id-domanda għaliha, permezz tal-promozzjoni ta’ soluzzjoni ta’ tilwim barra l-qrati. It-tul tal-proċedimenti għadu problema kbira u r-riformi li saru għad iridu jagħtu l-frott.

               (18)Sa minn tmiem l- 2008, il-proporzjon ta’ self improduttiv tas-settur bankarju Taljan żdied bil-kbir, prinċipalment fir-rigward tal-iskoperturi korporattivi tal-banek. Sa issa r-rata tas-soluzzjoni ta’ assi danneġġati kienet baxxa wisq u d-disponiment tagħhom baqa’ limitat. Dan huwa parzjalment minħabba s-sottożvilupp tas-suq tad-dejn privat fi kriżi tal-Italja. Leġiżlazzjoni riċenti indirizzat nuqqasijiet fil-governanza korporattiva tal-akbar banek kooperattivi (banche popolari), iżda r-rwol tal-fondazzjonijiet u r-rwol tal-banek kooperattivi żgħar (banche di credito cooperativo) qed jiġu indirizzati permezz ta’ ftehimiet ta’ n-natura mhux vinkolanti u awtoregolatorja. Aktar ristrutturar u konsolidazzjoni tas-settur bankarju Taljan huwa ġustifikat biex titjieb l-effettività ta’ medjazzjoni finanzjarja u jiġi appoġġat l-irkupru ekonomiku.

               (19)Liġi abilitanti f'firxa wiesgħa, għar-riforma tas-suq tax-xogħol, il-"Jobs Act", ġiet adottata f’Diċembru 2014 u żżomm id-direzzjoni tar-riformi preċedenti. Din tipprovdi b’mod partikolari għal bidliet fil-leġiżlazzjoni tal-ħarsien tal-impjiegi, is-sistema tal-benefiċċji tal-qgħad, il-governanza u l-funzjonament ta’ politiki attivi u passivi tas-suq tax-xogħol u l-konċiljazzjoni bejn il-ħajja familjari u dik professjonali. L-implimentazzjoni effettiva ta’ din il-liġi se jiddependi b’mod kruċjali fuq id-digrieti ta’ implimentazzjoni leġiżlattivi neċessarji li jiġu adottati. Dawn jindirizzaw l-użu tal-iskemi ta’ supplimentazzjoni tal-pagi, ir-reviżjoni tal-arranġamenti kuntrattwali, il-bilanċ bejn ix-xogħol u l-ħajja u t-tisħiħ tal-politiki attivi tas-suq tax-xogħol. Negozjar tat-tieni livell, li jista’ tikkontribwixxi biex il-pagi jiġu allinjati aħjar mal-produttività u jinkoraġġixxi l-adozzjoni ta’ soluzzjonijiet innovattivi fid-ditti, għadu jikkonċerna biss minoranza ta’ kumpaniji. Il-ftehim ta’ Jannar 2014 li jistabbilixxi l-proċeduri għall-kejl tar-rappreżentattività tat-trejdjunjins fis-settur tal-manifattura jista’ jgħin biex jiġi promoss negozjar tat-tieni livell iżda għadu mhuwiex operattiv. Il-parteċipazzjoni tan-nisa fis-suq tax-xogħol, għalkemm qed tikber, għadha fost l-aktar baxxa fl-UE. Barra minn hekk, il-qgħad fost iż-żgħażagħ laħaq kważi 43 % fit-tielet kwart tal-2014 u l-proporzjon ta’ żgħażagħ li għandhom bejn il-15 u l-24 sena li m’għandhomx impjieg, edukazzjoni jew taħriġ huwa l-ogħla fl-UE. Xi wħud mill-kawżi jinsabu fis-sistema edukattiva, li għadha kkaratterizzata minn eżiti tal-iskola taħt il-medja tal-UE, u rati relattivament għolja ta’ studenti li jitilqu mill-iskola kmieni. 54,6 % biss minn dawk bejn il-15 u l-34 sena li ggradwaw mill-ewwel u mit-tieni stadju tal-edukazzjoni terzjarja fi żmien it-tliet snin preċedenti kienu impjegati, meta mqabbla mal-medja tal-UE ta’ 78,6 %. L-Italja esperjenzat waħda mill-ogħla żidiet fir-rati tal-faqar u l-esklużjoni soċjali fl-UE, b’impatt partikolari fuq it-tfal. L-iskemi ta’ assistenza soċjali għadhom frammentati u mhux effettivi fl-indirizzar ta’ din l-isfida li jwasslu għal ineffiċjenzi ta’ spejjeż sostantivi.

               (20)Firxa ta’ restrizzjonijiet fuq il-kompetizzjoni għadhom qed ifixklu l-funzjonament xieraq tas-swieq tal-prodotti u tas-servizzi. Liġi li tindirizza ċerti ostakli f’numru ta’ setturi, inklużi l-assigurazzjoni, it-telekominikazzjoni u d-distribuzzjoni tal-fjuwil, hija pendenti fil-Parlament. Għad fadal xi ostakli sinifikanti f’setturi oħra importanti, inklużi s-servizzi pubbliċi lokali, l-ajruporti u l-portijiet, is-servizzi legali, is-servizzi bankarji, l-ispiżeriji u l-kura tas-saħħa. Għad hemm dgħufijiet sinifikanti fl-akkwist pubbliku minkejja l-użu usa’ tal-akkwist ċentralizzat. Is-servizzi pubbliċi lokali, li juru sinjali ċari ta’ ineffiċjenza, jibqgħu protetti mill-kompetizzjoni, u dan għandu effetti negattivi wkoll fuq il-finanzi pubbliċi. Proċeduri miftuħa huma użati għal proporzjon żgħir ta’ għotjiet kuntrattwali, filwaqt li l-parti l-kbira tal-kuntratti isiru permezz ta’ għotjiet interni jew proċeduri simili.

               (21)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Italja u ippublikatha fir-rapport tal-pajjiż tal-2015. Il-Kummissjoni vvalutat ukoll il-Programm ta’ Stabbiltà u l-Programm ta’ Riforma Nazzjonali u s-segwitu ingħata għar-rakkomandazzjonijiet indirizzati lill-Italja fi snin preċedenti. Il-Kummissjoni mhux biss qieset ir-rilevanza tagħhom għall-politika fiskali u soċjoekonomika sostenibbli fl-Italja iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 6 ta' hawn taħt.

               (22)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-Italja, u l-opinjoni tiegħu
                  11
                hija riflessa b'mod partikolari fir-rakkomandazzjoni 1 ta' hawn taħt.

               (23)Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn 1 sa 6 ta' hawn taħt.

               (24)Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-Żona tal-Euro inġenerali. Fuq il-bażi ta' din l-analiżi, il-Kunsill ħareġ rakkomandazzjonijiet speċifiċi għall-Istati Membri li l-munita tagħhom hi l-Euro. L-Italja għandha tiżgura l-implimentazzjoni sħiħa u f'waqtha ta' dawn ir-rakkomandazzjonijiet,

               B'DAN JIRRAKKOMANDA li l-Italja tieħu azzjoni fl-2015 u l-2016 biex:

               1.Tikseb aġġustament fiskali ta’ mill-anqas 0.25 % tal-PDG lejn l-objettiv ta’ terminu medju fl-2015 u ta’ 0,1 % tal-PDG fl-2016 billi tieħu l-miżuri strutturali meħtieġa kemm fl-2015 kif ukoll fl-2016, b'kunsiderazzjoni għad-devjazzjoni permessa għall-implimentazzjoni ta’ riformi strutturali kbar. Timplimenta malajr u bir-reqqa l-programm tal-privatizzazzjoni u tuża l-qligħ mhux mistenni biex ikun hemm aktar progress biex il-proporzjon tad-dejn ġenerali tal-gvern jitwassal għal perkors xieraq. Timplimenta l-liġi abilitanti għar-riforma tat-taxxa sa Settembru 2015, b’mod partikolari r-reviżjoni tal-infiq tat-taxxa u tal-valuri katastali u l-miżuri biex titjieb il-konformità mat-taxxa.

               2.Tadotta l-pjan strateġiku nazzjonali ippjanat għall-portijiet u l-loġistika, b’mod partikolari biex tgħin biex jiġi promoss it-trasport intermodali permezz ta’ konnessjonijiet aħjar. Tiżgura li l-Aġenzija għall-Koeżjoni Territorjali ssir kompletament operattiva b’tali mod li l-ġestjoni tal-fondi tal-UE titjieb b’mod sinifikanti.

               3.Tadotta u timplimenta l-liġijiet pendenti bil-għan li jittejjeb il-qafas istituzzjonali u l-immodernizzar tal-amministrazzjoni pubblika. Tirrevedi l-istatut tal-limitazzjonijiet sa nofs l-2015. Tiżgura li r-riformi adottati biex itejbu l-effiċjenza tal-ġustizzja ċivili jgħinu fit-tnaqqis tat-tul tal-proċedimenti.

               4.Tintroduċi miżuri vinkolanti sa tmiem l-2015 biex tindirizza d-dgħufijiet li għad hemm fil-governanza korporattiva tal-banek, b’mod partikolari tar-rwol tal-fondazzjonijiet, u tieħu miżuri biex taċċellera t-tnaqqis b’bażi wiesgħa ta’ self improduttiv.

               5.Tadotta d-digrieti leġiżlattivi dwar l-użu tal-iskemi ta’ supplimentazzjoni tal-pagi, ir-reviżjoni tal-arranġamenti kuntrattwali, il-bilanċ bejn ix-xogħol u l-ħajja u t-tisħiħ tal-politiki attivi tas-suq tax-xogħol. Tistabbilixxi, f’konsultazzjoni mas-sħab soċjali u f’konformità mal-prattiki nazzjonali, qafas effettiv għal negozjar kuntrattwali tat-tieni livell. Bħala parti mill-isforzi sabiex jiġi indirizzat il-qgħad fost iż-żgħażagħ, tadotta u timplimenta r-riforma ppjanata u tkabbar l-edukazzjoni terzjarja b'orjentazzjoni vokazzjonali.

               6.Timplimenta l-aġenda ta’ simplifikazzjoni għall-2015-2017 biex ittaffi l-piż amministrattiv u regolatorju. Tadotta miżuri li jsaħħu l-kompetizzjoni fis-setturi kollha koperti mil-liġi tal-kompetizzjoni u tieħu azzjoni deċiżiva biex tneħħi l-ostakli li għad fadal. Tiżgura li s-servizzi pubbliċi lokali li ma jikkonformawx mar-rekwiżiti tal-għotjiet interni jiġu rrettifikati sa mhux aktar tard minn tmiem l-2015.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2015) 262.

                     (4)
                  P8_TA(2015)0067, P8_TA(2015)0068, P8_TA(2015)0069..

                     (5)
                  ĠU L 140, 27.5.2013, p. 11.

                     (6)
                  C(2014) 8806 finali.

                     (7)
                  COM(2014) 902 finali.

                     (8)
                  COM(2014) 904 finali.

                     (9)
                  SWD(2015) 31 finali.

                     (10)
                  Il-bilanċ strutturali kif ikkalkulat mill-ġdid mill-Kummissjoni ibbażat fuq l-informazzjoni fil-Programm ta' Stabbiltà, wara metodoloġija miftiehma komunement.

                     (11)
                  Skont l-Artikolu 5(2) tar-Regolament tal-Kunsill (KE) Nru 1466/97.


               IL-KUMMISSJONI EWROPEA
            Brussell, 13.5.2015
            COM(2015) 265 final
            Rakkomandazzjoni għal
            RAKKOMANDAZZJONI TAL-KUNSILL
            fuq il-Programm Nazzjonali ta' Riforma tal-Lussemburgu għall-2015u l-għoti ta' opinjoni tal-Kunsill dwar il-Programm ta' Stabbiltà tal-Lussemburgu tal-2015

               Rakkomandazzjoni għal

               RAKKOMANDAZZJONI TAL-KUNSILL

               fuq il-Programm Nazzjonali ta' Riforma tal-Lussemburgu għall-2015

                  u l-għoti ta' opinjoni tal-Kunsill dwar il-Programm ta' Stabbiltà tal-Lussemburgu tal-2015

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 5(2) tiegħu,

               Wara li kkunsidra r-rakkomandazzjoni tal-Kummissjoni Ewropea
                  2
               ,

               Wara li kkunsidra r-riżoluzzjonijiet tal-Parlament Ewropew
                  3
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta' Marzu 2010, il-Kunsill Ewropew qabel mal-proposta tal-Kummissjoni biex tiġi mnedija strateġija ġdida għat-tkabbir u l-impjiegi, Ewropa 2020, ibbażata fuq koordinazzjoni msaħħa tal-politiki tal-ekonomija. L-istrateġija tiffoka fuq il-punti ewlenin fejn hija meħtieġa azzjoni sabiex jissaħħaħ il-potenzjal tal-Ewropa għal tkabbir sostenibbli u kompetittività.

               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri. Flimkien dawn jagħmlu l-“linji gwida integrati” li l-Istati Membri ġew mistiedna jikkunsidraw fil-politiki nazzjonali tagħhom dwar l-ekonomija u l-impjiegi.

               (3)Fit-8 ta’ Lulju 2014, il-Kunsill adotta rakkomandazzjoni dwar il-Programm Nazzjonali ta’ Riforma tal-Lussemburgu għall-2014 u ta l-opinjoni tiegħu dwar il-Programm ta’ Stabbiltà aġġornat tal-Lussemburgu għall-perjodu 2014. Fit-28 ta' Novembru 2014, skont ir-Regolament (UE) Nru 473/2013
                  4
               , il-Kummissjoni ppreżentat l-opinjoni tagħha dwar l-abbozz ta' pjan baġitarju tal-Lussemburgu għall-2015
                  5
               .

               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  6
               , li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  7
               , li fih il-Lussemburu ma ġiex identifikat bħala wieħed mill-Istati Membri li dwaru għandu jitwettaq rieżami fil-fond.

               (5)Fit-18 ta’ Diċembru 2014, il-Kunsill Ewropew endorsja l-prijoritajiet sabiex tingħata spinta lill-investiment, biex b'hekk kienu aċċelerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.

               (6)Fis-26 ta’ Frar 2015, il-Kummissjoni ppubblikat ir-rapport tagħha tal-pajjiż tal-2015 għal-Lussemburgu
                  8
               . Ir-rapport tal-pajjiż ivvaluta l-progress li għamel il-Lussemburgu fl-indirizzar tar-rakkomandazzjonijiet speċifiċi għallpajjiż adottati fit-8 ta’ Lulju 2014.

               (7)Fit-30 ta' April 2015, il-Lussemburgu ppreżenta l-Programm Nazzjonali ta' Riforma għall-2015 tiegħu u l-Programm ta' Stabbiltà tal-2015 tiegħu. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (8)Il-Lussemburgu bħalissa jinsab fil-parti preventiva tal-Patt ta’ Stabbiltà u Tkabbir. Fil-Programm ta’ Stabbiltà tiegħu għall-2015, il-gvern qed jippjana li jnaqqas is-surplus nominali minn 0.6 % tal-PDG fl-2014 għal 0.1 % tal-PDG fl-2015. Minn hemm’ il quddiem, huwa ppjanat li dan jerġa' jogħla għal 0.9 % tal-PDG fl-2018. Il-gvern qed jippjana li jibqa’ fuq l-objettiv ta’ terminu medju — surplus strutturali ta’ 0.5 % tal-PDG — matul il-perjodu tal-programm. Skont il-programm ta’ stabbiltà, il-gvern qed jippjana li jżomm il-proporzjon tad-dejn għall-PDG ferm anqas mill-valur ta’ referenza ta’ 60 % tat-Trattat. Il-proporzjon tad-dejn huwa mistenni li jkun qrib l-24 % matul il-perjodu tal-programm, waqt li jilħaq l-ogħla punt ftit ’il fuq minn 24 % fl-2016 u jonqos għal taħt l-24 % tal-PDG sal-2019. Ix-xenarju makroekonomiku li jsostni dawn il-projezzjonijiet baġitarji huwa favorevoli fl-2015 u plawżibbli minn hemm’ il quddiem. Madankollu, mill-2016 'l quddiem hemm riskji għall-implimentazzjoni tal-miżuri baġitarji. It-tbassir tar-rebbiegħa tal-2015 tal-Kummissjoni jipprevedi li l-bilanċ strutturali se jibqa’ fuq l-objettiv ta’ terminu medju fl-2015 u l-2016. Abbażi tal-valutazzjoni tiegħu tal-Programm ta’ Stabbiltà u filwaqt li jqies il-previżjoni tar-Rebbiegħa tal-2015 tal-Kummissjoni, il-Kunsill huwa tal-opinjoni li l-Lussemburgu hu mistenni jikkonforma mad-dispożizzjonijiet tal-Patt ta’ Stabbiltà u Tkabbir. Il-qafas fiskali tal-Lussemburgu, issaħħaħ b’mod sinifikanti bl-adozzjoni ta’ qafas baġitarju ta’ terminu medju u t-twaqqif tal-kunsill fisali. Madankollu, dgħufijiet sinifikanti għandhom jiġu indirizzati f’termini tal-pubblikazzjoni regolari ta’ statistika li jkun hemm matul is-sena fiskali, li huwa element essenzjali għal monitoraġġ f’ħin reali ta’ żviluppi baġitarji.

               (9)It-tnaqqis mistenni fid-dħul mit-taxxa fuq il-konsum minħabba l-bidla fir-regolamentazzjoni relatata mal-kummerċ elettroniku jenfasizza l-fraġilità ta’ mill-inqas parti waħda tad-dħul fiskali. Biex tiġi żgurata aħjar il-prevedibbiltà tagħhom, hemm lok għal aktar twessigħ tal-bażi tat-taxxa u armonizzazzjoni tat-tassazzjoni, b’mod partikolari billi terġa' tkun ikkunsidrata t-tassazzjoni fuq il-proprjetà għall-abitazzjoni li bħalissa hija baxxa, u billi jsir aktar użu ta’ sorsi alternattivi, inkluż it-tassazzjoni ambjentali. Ġie varat xogħol ta’ tħejjija fuq riforma komprensiva tat-taxxi (għad-dħul fis-seħħ fl-2017).

               (10)Is-sostenibbiltà fit-tul tal-finanzi pubbliċi hija mhedda miż-żieda fin-nefqa tal-pensjoni, minkejja riforma riċenti tas-sistema, u miż-żieda kostanti fin-nefqa fuq il-kura fit-tul. L-assigurazzjoni għall-kura fit-tul mistennija li tagħmel defiċit fl-2015
                  9
                u r-riżervi tagħha huma mistennija li jonqsu gradwalment b’tali mod li fl 2017 diġà se jaqgħu taħt il-minimu legali ta’ 10 % tal-ispejjeż. Xi miżuri b’potenzjal għall-iffrankar kienu adottati fil-baġit tal-2015
                  10
               . Madankollu, ir-riforma ppjanata għall-assigurazzjoni għall-kura fit-tul, li għandha l-għan li tipprovdi lin-nies fil-bżonn ta’ kura fit-tul b’livell adegwat ta’ servizzi u li tiżgura l-finanzjament korrispondenti, għadha ma ġietx tradotta f’leġiżlazzjoni. Ir-riforma tas-sistema tal-pensjonijiet tal-2012 ma kinitx ambizzjuża biżżejjed, peress li hija indirizzat parzjalment biss id-distakk kbir bejn l-età statutorja tal-irtirar u dik effettiva. Għadhom jeżistu għadd ta’ possibilitajiet għall-irtirar bikri. Il-parteċipazzjoni ta’ ħaddiema aktar avvanzati fl-età fis-suq tax-xogħol għadha baxxa ħafna meta mqabbla ma’ pajjiżi oħra tal-UE. Tħejja abbozz ta’ leġiżlazzjoni marbuta mar-riforma tal-pensjonijiet u li temenda l-Kodiċi tax-Xogħol (il-Patt dwar l-Età). Dan jinkludi pakkett ta’ miżuri li għandu l-għan li jżomm ħaddiema aktar avvanzati fl-età fl-impjiegi.

               (11)L-ekonomija tal-Lussemburgu hija kkaratterizzata minn ammont imdaqqas ta’ diverġenza fil-produttività tax-xogħol fis-setturi ekonomiċi, bil-produttività fis-settur finanzjarju li hija darbtejn ogħla minn dik f’setturi mhux finanzjarji. Dan jimplika li varjazzjoni akbar fil-pagi settorjali reali, skont il-produttività tax-xogħol settorjali, tista' tappoġġa r-riallokazzjoni tal-ħaddiema lejn setturi kompetittivi emerġenti jew setturi li qegħdin ibatu minn telf fil-kompetittività fil-kost. Għad hemm ostakli għall-aġġustamenti neċessarji tal-pagi settorjali meħtieġa fuq medda twila ta’ żmien.

               (12)Minkejja swieq tax-xogħol bi prestazzjoni ġeneralment tajba u rati għolja ta’ kisbiet fl-edukazzjoni terzjarja, ir-rati tal-impjieg huma komparattivament baxxa għal ħaddiema avvanzati fl-età, nisa u żgħażagħ bi ftit kwalifiki. Jeżistu ostakli istituzzjonali għal politiki effettivi ta’ attivazzjoni. Fis-servizz pubbliku tal-impjiegi, miexja l-quddiem riforma importanti biex tipprovdi gwida individwali għal dawk li qed ifittxu x-xogħol, iżda din għadha mhux lesta. L-abbozz tar-riforma tal-edukazzjoni u t-taħriġ vokazzjonali u r-riforma tal-iskola sekondarja biex jittejbu l-eżiti tal-edukazzjoni, notevolment għal dawk bi sfond soċjoekonomiku żvantaġġat, ma ġewx adottati. Il-miżuri mħabbra dwar il-maternità u allowances għall-edukazzjoni u r-riforma ppjanata tal-liv tal-ġenituri jistgħu jkunu mistennija li jikkontribwixxu biex tiżdied il-parteċipazzjoni tan-nisa fis-suq tax-xogħol. Diżinċentivi biex ikun hemm it-tieni sors ta' dħul irriżultaw mis-sistema ta’ "tassassjoni konġunta" u mit-tfassil tas-sistema tal-benefiċċji soċjali. Minkejja rati għolja ta’ kisbiet fl-edukazzjoni terzjarja, l-eżiti tal-edukazzjoni għadhom mhux sodisfaċenti, u t-titjib tas-sitwazzjoni ta’ persuni minn sfond ta’ migranti u żgħażagħ bi ftit kwalifiki għadu diffiċli. L-isfidi tal-provvista tas-suq tax-xogħol relatati ma’ fatturi istituzzjonali u mat-tfassil tas-sistema tal-benefiċċju soċjali jippersistu u huma s-sors ta’ problemi fis-suq tax-xogħol.

               (13)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Lussemburgu u ppublikatha fir-rapport tal-pajjiż tal-2015. Hija vvalutat ukoll il-Programm ta’ Stabbiltà u l-Programm ta’ Riforma Nazzjonali u s-segwitu mgħoti għar-rakkomandazzjonijiet indirizzati lil-Lussemburgu fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Lussemburgu imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 3 ta' hawn taħt.

               (14)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-Lussemburgu, u huwa ta' l-opinjoni
                  11
                li l-Lussemburgu huwa konformi mall-Patt ta' Stabbiltà u Tkabbir.

               (15)Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-Żona tal-Euro inġenerali. Fuq il-bażi ta' din l-analiżi, il-Kunsill ħareġ rakkomandazzjonijiet speċifiċi għall-Istati Membri li l-munita tagħhom hi l-euro. Il-Lussemburgu għandu jiżgura l-implimentazzjoni sħiħa u f'waqtha ta' dawn ir-rakkomandazzjonijiet.

               B'DAN JIRRAKKOMANDA li l-Lussemburgu jieħu azzjoni fl-2015 u l-2016 biex:

               1.Iwessa’ l-bażi tat-taxxa, b’mod partikolari fuq il-konsum, it-tassazzjoni fuq il-proprjetà rikorrenti u t-tassazzjoni ambjentali.

               2.Inaqqas id-distakk bejn l-età statutorja tal-irtirar u dik effettiva, billi jillimita l-irtirar bikri u billi jgħaqqad l-età statutorja tal-irtirar mal-istennija tal-għomor.

               3.Jirriforma s-sistema tal-iffissar tal-pagi, b'konsultazzjoni mal-imsieħba soċjali u skont il-prassi nazzjonali, bil-ħsieb li jiġi żgurat li l-pagi jevolvu skont il-produttività, b’mod partikolari fil-livell settorjali.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  COM(2015) 265.

                     (3)
                  P8_TA(2015)0067, P8_TA(2015)0068, P8_TA(2015)0069.

                     (4)
                  ĠU L 140, 27.5.2013, p. 11.

                     (5)
                  ĠU C(2014) 8808 finali.

                     (6)
                  COM(2014) 902.

                     (7)
                  COM(2014) 904.

                     (8)
                  SWD(2015) 35 final/2.

                     (9)
                  CNS, Budget de l’Assurance Dépendance, l-eżerċizzju tal-2015, disponibbli fuq

                     http://cns.lu/files/publications/Budget_AD_2015.pdf

                  .

                     (10)
                  Il-miżuri 255 u 256 tal-Baġit tal-2015, disponibbli fuq

                     http://www.budget.public.lu/

                  .

                     (11)
                  Skont l-Artikolu 5(2) tar-Regolament tal-Kunsill (KE) Nru 1466/97


               IL-KUMMISSJONI EWROPEA
            Brussell, 13.5.2015
            COM(2015) 267 final
            Rakkomandazzjoni għal
            RAKKOMANDAZZJONI TAL-KUNSILL
            fuq il-Programm Nazzjonali ta' Riforma ta' Malta għall-2015u l-għoti ta' opinjoni tal-Kunsill dwar il-Programm ta' Stabbiltà ta' Malta tal-2015

               Rakkomandazzjoni għal

               RAKKOMANDAZZJONI TAL-KUNSILL

               fuq il-Programm Nazzjonali ta' Riforma ta' Malta għall-2015

                  u l-għoti ta' opinjoni tal-Kunsill dwar il-Programm ta' Stabbiltà ta' Malta tal-2015

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 5(2) tiegħu,

               Wara li kkunsidra r-rakkomandazzjoni tal-Kummissjoni Ewropea
                  2
               ,

               Wara li kkunsidra r-riżoluzzjonijiet tal-Parlament Ewropew
                  3
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.

               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri. Flimkien dawn jagħmlu l-“linji gwida integrati” li l-Istati Membri ġew mistiedna jikkunsidraw fil-politiki nazzjonali tagħhom dwar l-ekonomija u l-impjiegi.

               (3)Fit-8 ta’ Lulju 2014, il-Kunsill adotta rakkomandazzjoni dwar il-Programm Nazzjonali ta’ Riforma ta' Malta għall-2014 u ta l-opinjoni tiegħu dwar il-Programm ta’ Stabbiltà aġġornat tal-Lussemburgu għall-perjodu 2014. Fit-28 ta' Novembru 2014, skont ir-Regolament (UE) Nru 473/2013
                  4
               , il-Kummissjoni ppreżentat l-opinjoni tagħha dwar l-abbozz ta' pjan baġitarju ta' Malta għall-2015
                  5
               .

               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  6
               , li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  7
               , li fih Malta ma ġietx identifikata bħala wieħed mill-Istati Membri li dwaru għandu jitwettaq rieżami fil-fond.

               (5)Fit-18 ta’ Diċembru 2014, il-Kunsill Ewropew endorsja l-prijoritajiet sabiex tingħata spinta lill-investiment, biex b'hekk kienu aċċelerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.

               (6)Fis-26 ta’ Frar 2015, il-Kummissjoni ppubblikat ir-rapport tagħha tal-pajjiż tal-2015 għal Malta
                  8
               . Dan ivvaluta l-progress li għamlet Malta fl-indirizzar tar-rakkomandazzjonijiet speċifiċi għall-pajjiż adottati fit-8 ta’ Lulju 2014.

               (7)Fis-17 ta' April 2015, Malta ppreżentat il-Programm Nazzjonali ta' Riforma tagħha tal-2015 u, fit-30 ta' April 2015, il-Programm ta' Stabbiltà tal-2015 tagħha. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (8)Bħalissa Malta qiegħda fil-parti [preventiva tal-Patt ta' Stabbiltà u Tkabbir [wara l-abrogazzjoni tal-Proċedura ta' Defiċit Eċċessiv f'Ġunju 2015]. Fil-Programm ta' Stabbiltà tiegħu tal-2015, il-gvern qed jippjana titjib gradwali tad-defiċit nominali għal 1.6% tal-PDG fl-2015 u ulterjorment għal-0.2% tal-PDG fl-2018. Fuq il-bażi tat-tbassir tal-Kummissjoni tar-rebbiegħa tal-2015, id-defiċit eċċessiv seta' jitqies li ġie kkoreġut fl-2014. Skont il-programm ta' stabbiltà, il-gvern qed jippjana li jilħaq l-objettiv tat-terminu medju – pożizzjoni baġitarja bilanċjata f'termini strutturali – sal-2019, sena wara l-perjodu tal-ipprogramm. Skont il-Programm ta' Stabbiltà, il-proporzjon tad-dejn għall-PDG tal-gvern hu mistenni li jonqos gradwalment għal 61.2% fl-2018. Ix-xenarju makroekonomiku li jirfed dawn il-projjezzjonijiet baġitarji huwa plawżibbli.  Jidher li hemm riskju ta' xi devjazzjoni mill-aġġustament mitlub ta' 0.6% tal-PDG lejn l-objettiv ta' terminu medju kemm fl-2015 u fl-2016. Fl-2015, it-titjib fil-bilanċ strutturali hu mbassar li jkun 0.1% tal-PDG inqas mir-rekwiżit. Filwaqt li l-aġġustament ipproġettat għall-2016 hu konformi mar-rekwiżit, hemm riskju ta' xi devjazzjoni matul l-2015 u l-2016 meta jittieħdu flimkien. Il-miżuri biex jappoġġjaw il-miri tad-defiċit ippjanati mill-2016 'il quddiem ma ġewx speċifikati biżżejjed. Għalhekk, se jkun hemm bżonn miżuri ulterjuri fl-2015 u fl-2016. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li Malta hi mistennija li ġeneralment tikkonforma mad-dispożizzjonijiet tal-Patt ta' Stabbiltà u Tkabbir.

               (9)Is-sostenibbiltà tal-finanzi pubbliċi ta’ Malta hija fir-riskju fuq medda twila ta’ żmien, b’mod partikolari fid-dawl ta’ żieda pproġettata fin-nefqa relatata mal-età. Fis-sistema tal-pensjonijiet, iż-żieda leġiżlata fl-età statutorja tal-irtirar qed tiġi introdotta b’pass kajman ħafna u ma hemm l-ebda rabta bejn l-età statutorja tal-irtirar u l-istennija tal-għomor. Malta indirizzat l-isfidi tas-sistema tal-pensjonijiet tagħha permezz ta’ miżuri tas-suq tax-xogħol u l-introduzzjoni ta’ tal-pensjonijiet tat-tilet pilastru, u ħabbret aktar politiki fil-Programm Nazzjonali ta’ Riforma tagħha, iżda l-miżuri mmirati sabiex itejbu sostanzjalment is-sostenibbiltà u l-adegwatezza tas-sistema għad iridu jiġu mħabbra u implimentati. L-implimentazzjoni ta’ strateġija tal-2014 tas-sistemi tas-saħħa nazzjonali bdiet, bil-għan li timmassimizza l-effiċjenza tas-sistema tal-kura tas-saħħa filwaqt li tikseb sostenibilità finanzjarja tagħha. Dan jeħtieġ li jkun immonitorjat.

               (10)Malta daħħlet fis-seħħ miżuri biex tgħin lill-popolazzjoni tagħha timmaniġġja l-bilanċ bejn il-ħajja tax-xogħol u tal-familja tagħha, b’mod partikolari permezz ta’ inċentivi fiskali, il-forniment kontinwu ta’ ċentri għall-kura tat-tfal b'xejn u l-introduzzjoni ta’ arranġamenti ta’ xogħol flessibbli. Fl-istess ħin, iż-żieda fid-domanda għal kura informali fit-tul u nuqqas ta’ ħiliet adatti jistgħu jiġu ikunu qed itellfu lin-nisa aktar anzjani milli jfittxu xogħol fis-suq tax-xogħol. Fl-2014 ġew ippubblikati strateġija nazzjonali għal-litteriżmu u strateġija għal dawk li jħallu l-iskola kmieni. Għaddejja wkoll ħidma dwar l-allinjament tal-eżiti tal-edukazzjoni mal-ħtiġijiet tas-suq, għalkemm riżultati tanġibbli għadhom iridu jidhru.

               (11)Saru sforzi biex jiġi pprovdut qafas għall-użu ta’ fondi ta’ kapital ta’ riskju u biex jiġi ffaċilitat l-aċċess għas-swieq tal-kapital, b’mod partikulari permezz tal-analiżi tal-iskema start-up tal-Malta Enterprise u l-programm imħabbar inti biex inissel l-investiment. Għaddejja wkoll ħidma dwar it-twaqqif ta’ bank ta’ żvilupp. Dan jeħtieġ li jkun immonitorjat.

               (12)L-isforzi li qed tagħmel Malta biex tiġġieled l-evażjoni tat-taxxa u tinkoraġġixxi l-konformità fiskali permezz ta’ qafas sempliċi u effiċjenti tal-ġbir tad-dħul huma fid-direzzjoni t-tajba. Filwaqt li l-ħidma tinsab għaddejja, hemm bżonn li jkun hemm miżuri konkreti biex jaqbad malajr kemm jista' jkun l-użu ta’ pagamenti elettroniċi.

               (13)It-tul tal-proċeduri tal-akkwist pubbliku tnaqqas b’mod sinifikanti permezz tal-introduzzjoni mandatorja tal-akkwist elettroniku u t-tisħiħ tad-dipartimenti rilevanti tal-gvern. Dan se jkompli jitnaqqas permezz tal-implimentazzjoni tal-miżuri mħabbra, b’mod notevoli r-reklutaġġ ta’ persunal addizzjonali u l-introduzzjoni ta’ sistema ta’ traċċar. Il-kostijiet tat-trasport għandhom rwol sostanzjali fl-ekonomija ta’ Malta. Riforma tat-trasport tnediet reċentament, iżda l-Gvern għad irid jippreżenta strateġija komprensiva tat-trasport.

               (14)Il-Programm Nazzjonali ta’ Riforma jispeċifika miżuri biex jirriformaw is-sistema tal-ġustizzja lil hinn minn dawk identifikati fir-rapport tal-pajjiż. B’riżultat ta’ dan, Malta għamlet xi progress fl-indirizzar tar-rakkomandazzjoni speċifika tal-pajjiż tal-2014 fuq iż-żieda fl-effiċjenza tal-ġudikatura. Barra minn hekk, qed jiġi ffinalizzat abbozz ta’ liġi. Meta din tidħol fis-seħħ u tiġi implimentata, mistennija li ttejjeb aktar l-effiċjenza tas-sistema ġudizzjarja, b'mod partikolari permezz tad-diġitazzjoni tal-proċedimenti tal-qrati u l-promozzjoni ta' mekkaniżmi alternattivi tar-riżoluzzjoni tat-tilwimiet.

               (15)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta' Malta u ppubblikatha fir-rapport tal-pajjiż tal-2015. Hija vvalutat ukoll il-Programm ta’ Stabbiltà u l-Programm ta’ Riforma Nazzjonali u s-segwitu mgħoti għar-rakkomandazzjonijiet indirizzati lil Malta fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli f'Malta imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 4 ta' hawn taħt.

               (16)Fid-dawl ta' din il-valutazzjoni, il-Kunsill eżamina l-Programm ta’ Stabbiltà ta' Malta, u l-opinjoni tiegħu
                  9
                hija riflessa b’mod partikolari fir-rakkomandazzjoni 1 hawn taħt.

               (17)Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-Żona tal-Euro inġenerali. Fuq il-bażi ta' din l-analiżi, il-Kunsill ħareġ rakkomandazzjonijiet speċifiċi għall-Istati Membri li l-munita tagħhom hi l-euro. Malta għandha tiżgura l-implimentazzjoni sħiħa u f'waqtha ta' dawn ir-rakkomandazzjonijiet.

               B'DAN JIRRAKKOMANDA li Malta tieħu azzjoni fl-2015 u l-2016 biex:

               1.Wara l-korrezzjoni tad-defiċit eċċessiv, twettaq aġġustament fiskali ta’ 0.6 % tal-PDG lejn l-objettiv ta’ terminu medju fl-2015 u fl-2016.

               2.Tieħu miżuri biex ittejjeb il-ħiliet bażiċi u tnaqqas aktar it-tluq bikri mill-iskola, billi tippromwovi l-iżvilupp professjonali kontinwu tal-għalliema.

               3.Taċċellera ż-żieda fl-età statutorja tal-irtirar u torbotha mal-istennija tal-għomor.

               4.Ittejjeb l-aċċess tal-instrapriżi żgħar u dawk mikro għall-finanzjament, b’mod partikolari permezz ta’ strumenti non-bankarji.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  COM(2015) 267.

                     (3)
                  P8_TA(2015)0067, P8_TA(2015)0068, P8_TA(2015)0069..

                     (4)
                  ĠU L 140, 27.5.2013, p. 11.

                     (5)
                  ĠU C(2014) 8809 finali.

                     (6)
                  COM(2014) 902.

                     (7)
                  COM(2014) 904.

                     (8)
                  SWD(2015) 37 final.

                     (9)
                  Skont l-Artikolu 5(2) tar-Regolament tal-Kunsill (KE) Nru 1466/97.


               IL-KUMMISSJONI EWROPEA
            Brussell, 13.5.2015
            COM(2015) 266 final
            Rakkomandazzjoni għal
            RAKKOMANDAZZJONI TAL-KUNSILL
            fuq il-programm Nazzjonali ta' Riforma tal-Ungerija għall-2015u l-għoti ta' opinjoni tal-Kunsill dwar il-Programm ta' Konverġenza tal-Ungerija tal-2015

               Rakkomandazzjoni għal

               RAKKOMANDAZZJONI TAL-KUNSILL

               fuq il-programm Nazzjonali ta' Riforma tal-Ungerija għall-2015

                  u l-għoti ta' opinjoni tal-Kunsill dwar il-Programm ta' Konverġenza tal-Ungerija tal-2015

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 9(2) tiegħu,

               Wara li kkunsidra r-Regolament tal-Kunsill (KE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea
                  3
               ,

               Wara li kkunsidra r-riżoluzzjonijiet tal-Parlament Ewropew
                  4
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta' Marzu 2010, il-Kunsill Ewropew qabel mal-proposta tal-Kummissjoni għat-tnedija ta' strateġija ġdida għat-tkabbir u l-impjiegi, Europe 2020, ibbażata fuq il-koordinazzjoni mtejba ta' politiki ta' ekonomija. L-istrateġija tiffoka fuq l-oqsma ewlenin fejn it-teħid ta' azzjoni hu meħtieġ biex jitjieb il-potenzjal tal-Ewropa għal tkabbir u kompetittività mtejba.

               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri. Flimkien dawn jagħmlu“il-linji gwida integrati” li l-Istati Membri ġew mistiedna jikkunsidraw fil-politiki nazzjonali tagħhom dwar l-ekonomija u l-impjiegi.

               (3)Fit-8 ta’ Lulju 2014, il-Kunsill adotta rakkomandazzjoni dwar il-programm nazzjonali ta’ riforma tal-Ungerija għall-2014 u ta l-opinjoni tiegħu dwar il-programm ta’ konverġenza aġġornat tal-Ungerija għall-perjodu 2014.

               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  5
               , li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  6
               , li fih l-Ungerija ġiet identifikata bħala waħda mill-Istati Membri li dwarha għandha titwettaq rieżami fil-fond.

               (5)Fit-18 ta’ Diċembru 2014, il-Kunsill Ewropew approva l-prijoritajiet sabiex tingħata spinta lill-investiment, biex b'hekk kienu aċċelerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.

               (6)Fis-26 ta’ Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Ungerija
                  7
               . Dan ivvaluta l-progress li għamlet l-Ungerija fl-indirizzar tar-rakkomandazzjonijiet speċifiċi għall-pajjiż adottati fit-8 ta’ Lulju 2014. Ir-rapport tal-pajjiż kien jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni tasal biex tikkonkludi li l-Ungerija qed tesperjenza żbilanċji makroekonomiċi li jeħtieġu azzjoni politika deċiżiva u monitoraġġ . B'mod partikolari, għandha tingħata attenzjoni għar-riskji li jitqajmu mill-pożizzjoni internazzjonali netta (li, minkejja xi progress fl-ibbilanċjar mill-ġdid tal-kontijiet esterni, għadha negattiva ħafna), il-livell għoli tad-dejn pubbliku, il-piż regolatorju sinifikanti fuq is-settur finanzjarju u l-livell goħli ta' self improduttiv, li jagħmlu d-diżingranaġġ diffiċli.

               (7)Fit-30 ta' April 2015, l-Ungerija ppreżentat il-programm nazzjonali ta' riforma għall-2015 u l-programm ta' konverġenza  għall-2015 tagħha. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (8)Attwalment l-Ungerija qiegħda fil-parti preventiva tal-Patt ta' Stabbiltà u Tkabbir u soġġetta għar-regola ta' dejn tranżizzjonali għall-2013-2015. Fil-Programm ta' Konverġenza tiegħu tal-2015, il-gvern qed jippjana li jtejjeb b'mod gradwali d-defiċit nominali għal 2,4% tal-PDG fl-2015 u ulterjorment għal 1.6% fl-2018, u li l-objettiv ta' medju terminu - defiċit strutturali ta' 1.7% tal-PDG - jintlaħaq sal-2017. Skont il-Programm ta' Konverġenża, il-gvern qed jippjana li jnaqqas b'mod gradwali l-proporzjon ta' dejn għal PDG għal 74.9% fl-2015 u għal 68.9% fl-2018. Ix-xenarju makroekonomiku li jirfed dawn il-projezzjonijiet baġitarji hu l-aktar plawżibbli sal-2016 u jsir favorevoli wara. Miżuri li jappoġġaw il-miri ta' defiċit ippjanati mill-2016 'il quddiem ma ġewx speċifikati b'mod suffiċjenti, b'mod partikolari lil hinn mill-2016. Ibbażat fuq it-tbassir ta' rebbiegħa tal-Kummissjoni tal-2015, kemm il-bilanċ strutturali u wkoll it-tkabbir tan-nefqa nett iħarsu lejn devjazzjoni sinifikanti mit-triq ta' aġġustament meħtieġ lejn l-objettiv tat-terminu medju fl-2015 u fl-2016. Għalhekk, se jinħtieġu aktar miżuri fl-2015 u fl-2016. Fl-istess ħin, l-Ungerija hi mbassra li tkun konformi mar-regola tad-dejn tranżizzjonali fl-2015 u, wara t-tmiem tal-perjodu ta' tranżizzjoni, il-parametru referenzjarju tat-tnaqqis tad-dejn fl-2016. Ibbażat fuq il-valutazzjoni tal-Programm ta' Konverġenza u waqt li jikkunsidra t-tbassir ta' rebbiegħa tal-Kummissjoni tal-2015, il-Kunsill hu tal-opinjoni li hemm riskju li l-Ungerija ma tkunx konformi mad-dispożizzjonijiet fil-Patt ta' Stabbilità u Tkabbir. Is-sistema ta' governanza fiskali tal-pajjiż tibbenefika mill-applikazzjoni rigoruża tal-qafas baġitarju fuq terminu medju diġà leġiżlat u mill-assenjazzjoni ta' rwol analitiku aktar prominenti għall-Kunsill Fiskali.

               (9)L-isfidi ewlenin tas-settur bankarju komplew jippersistu fl-aħħar 12-il xahar, b'mod partikolari l-isfidi ta' restawr ta' self ibbażat fuq is-suq permezz ta' possibbiltajiet ta' akkumulazzjoni ta' kapital u tindif aktar effiċjenti tal-portafoll. Min-nofs l-2013, is-self minn banek kien jiddependi l-aktar fuq skemi sussidjati, inkluż għal madwar 40% tas-self lill-SMEs. It-twaħħid ta' piżijiet sinifikanti ta' taxxa u dawk regolatorji u proporzjon goħli ta' self problematiku ma jipprovdix lil banek bl-inċentivi neċessarji biex iżidu l-attività tagħhom normali ta' self mhux sussidjat. L-esponiment estern tal-Ungerija u r-riskji ta' stabbilt finanzjarja relatati naqsu b'mod konsiderevoli minħabba l-konverżjoni riċenti ta' mutwi ipotekarji f'munita barranija għall-munita lokali. Fl-istess ħin, il-pożizzjoni ta' dejn f'munita barranija tal-unitajiet domestiċi għadha raġuni ewlenija wara s-sehem għoli ta' kreditu improduttiv. Il-biċċa l-kbira tal-iskemi ta' għajnuna ta' skambju barrani adottati s'issa għadhom ma ġewx immirati lejn min jissellef u jinsab finanzjarjament magħfus, bl-eċċezzjoni tal-aġenzija ta' ġestjoni tal-assi nazzjonali fis-settur tal- unitajiet domestiċi, u x'aktarx li mhux se jsolvu l-problema ta' self improduttiv. Tindif effiċjenti tal-portafoll hu mxekkel, inter alia, minn nuqqas ta' preklużjonijiet ta' dritt ipotekarju u l-ineffiċjenza tal-proċedimenti ta' riżoluzzjoni fil-qorti u barra 'l qorti. Ftehim riċentement konkluż mal-Bank Ewropew għar-Rikostruzzjoni u l-Iżvilupp jinkludi numru ta' impenji mill-gvern biex jindirizza l-isfidi fis-settur finanzjarju, inkluż, inter alia, billi b'mod gradwali inaqqas l-imposti bankarji u jirrispetta l-prinċipju ta' konsultazzjoni preċedenti. L-implimentazzjoni b'mod rigoruż ta' dawn il-miżuri twassal għal  qafas ta' politika soda u previdibbli. Fl-aħħar sena, l-Ungerija b'mod ripetut estendiet is-sjieda diretta tagħha fis-settur bankarju. L-intervent tal-Istat fis-settur bankarju, imwettaq permezz ta' sjieda diretta, jista' jinvolvi riskji fiskali sinifikanti, anke fejn ikunu temporanji biss.

               (10)Bidliet riċenti f'dan il-qasam ta' tassazzjoni (l-introduzzjoni ta' taxxi ġodda u ż-żidiet għat-taxxi eżistenti) raw ritorn għat-tendenza ta' qabel ta' żieda fl-importanza tat-taxxi korporattivi speċifiċi għas-settur. Kemm l-imprevidibbiltà u s-selettività ta' dawn il-bidliet jagħtu lok għal distorsjonijiet fl-investiment f'bosta setturi. Għalkemm ġew introdotti numru ta' miżuri ġodda, il-piż tat-taxxa fuq xi gruppi ta' persuni bi dħul baxx baqa' fost l-ogħla fl-UE, b'persuni waħedhom partikolarment affettwati. Jidher li hemm skop għal tibdil ulterjuri tal-piż tat-taxxa lejn sorsi ta' dħul aktar favur it-tkabbir. Bosta miżuri introdotti fl-aħħar sena qed jgħinu biex sistemi ta' kontra l-evażjoni tat-taxxa jsiru aktar stretti. Wara t-tlestija b'suċċess tal-programm li jorbot cash registers ta' ħwienet ma' sistema onlajn, issa hemm ippjanat li l-programm jiġi estiż għal numru ta' servizzi tas-suq fl-2015. Tnaqqas il-limitu minimu li jekk maqbuż ikollha ssir dikjarazzjoni dettaljata tal-VAT. Fl-2015 ġiet introdotta ispezzjoni elettronika għal merkanzija tat-triq, li l-għan ewlieni tagħha kien li tnaqqas frodi karusell tal-VAT. Madankollu għad hemm skop sinifikanti għal titjib fl-effiċjenza amministrattiva tal-ġbir tat-taxxa u għat-tnaqqis tal-kostijiet ta' konformità ta' tassazzjoni, speċjalment għal intrapriżi żgħar u ta' daqs medju.

               (11)B'mod ġenerali, is-suq tax-xogħol Ungeriż tjieb fl-2014, bl-impjiegi jirkupraw fis-settur privat grazzi għall-irkupru ekonomiku. Għad baqa sfidi sinifikanti fir-rigward tal-iskema ta' xogħol pubbliku, li ġiet estiża b'mod sinifikanti mill-2011. L-iskema tidher li hi politika attiva fis-suq tax-xogħol ineffiċjenti u ineffettiva, li qed tirriskja li toħloq distorsjoni fil-funzjonament xieraq tas-suq tax-xogħol. Jekk minfuqin b'mod differenti, l-istess riżorsi jistgħu potenzjalment ikunu ta' iktar benefiċċju għall-ekonomija Ungeriża. Il-kost baġitarju tal-iskema żdied b'erba' darbiet fl-aħħar erba' snin, għal 0.8% tal-PDG, u mistenni li jirdoppja għal darb'oħra bejn issa u l-2018, waqt li jipprevjeni li jintużaw riżorsi għal titjib essenzjali għal taħriġ u servizzi meħtieġa biex jiffaċilitaw il-parteċipazzjoni fis-suq tax-xogħol miftuħ. Hemm riskju li xogħlijiet pubbliċi ta' daqs li joħolqu effetti "lock-in" sinifikanti jieħdu post b'mod permanenti s-sistema tal-benefiċċji soċjali għal persuni b'ħilabaxxa. L-iskema mhijiex ikkoordinata b'mod adegwat ma' miżuri ta' politika oħrajn tas-suq tax-xogħol attiv u ma tippromwovix b'mod suffiċjenti l-integrazzjoni mill-ġdid tal-parteċipanti f'suq tax-xogħol miftuħ. Ir-rata ta' suċċess ta' ħruġ mill-iskema ta' xogħol pubbliku kienet biss ta' 13.8% fl-ewwel nofs tal-2014, li jissuġġerixxi li x-xogħlijiet pubbliċi ma jappoġġawx b'mod suffiċjenti l-integrazzjoni mill-ġdid tal-parteċipanti fis-suq tax-xogħol. Għalkemm l-iskema kienet immirata għal dawk qiegħda fuq żmien twil u dawk b'ħila baxxa, 47% tal-parteċipanti fl-2013 kellhom edukazzjoni sekondarja jew terzjarja. Il-perjodu ta' eliġibbiltà għall-benefiċċji tal-qgħad (tliet xhur) ma żdiedx u għalhekk ma jaqbilx maż-żmien medju (iktar minn sena) li dawk li qed ifittxu xogħol jeħtieġu biex isibu impjieg. Ġew implimentati numru ta' programmi għat-titjib tal-inklużjoni tar-Roma fis-suq tax-xogħol u sistema ta' monitoraġġ. Madankollu għad hemm nuqqas ta' miżuri ssimplifikati u kkoordinati, kapaċi li jnaqqsu b'mod sinifikanti l-faqar. L-indikaturi tal-faqar, għalkemm jissuġġerixxu xejriet li qed jitjiebu b'mod moderat, għadhom juru faqar f'livell għoli ħafna li hu inkwetanti, speċjalment fost ir-Roma u t-tfal. Għad hemm nuqqasijiet kemm fl-adegwatezza u wkoll fil-kopertura tal-assistenza soċjali.

               (12)Għadhom ma tneħħewx ostakli introdotti fl-aħħar snin għad-dħul fis-suq fis-settur tas-servizzi; anzi, ġew introdotti ostakli ulterjuri fl-2014, li jxekklu l-allokazzjoni effiċjenti ta' riżorsi ekonomiċi, li jżidu l-inċertezza għal investituri u jirrestrinġu l-kompetizzjoni. Ostakli ġodda jinkludu, pereżempju, ir-rekwiżit għall-istabbilimenti tal-bejgħ kollha li jridu jkunu awtorizzati ċentralment. Il-korruzzjoni u n-nuqqas ta' trasparenza jaffettwaw l-amministrazzjoni pubblika, it-teħid ta' deċiżjonijiet u l-akkwist pubbliku jibqa' ta' tħassib. Il-livell baxx ta' kompetizzjoni fl-akkwist pubbliku u l-użu estensiv ta' għoti dirett ta' kuntratti baqgħu jippersistu fl-2014. Saret riorganizzazzjoni tal-amministrazzjoni tal-akkwist pubbliku fl-2014, liema riżultati jridu jiġu monitorjati mill-qrib. F'Novembru tal-2014, l-Ungerija sottomettiet pjan ta' azzjoni għat-traspożizzjoni tad-direttivi l-ġodda ta' akkwist pubbliku u l-promozzjoni ta' kompetizzjoni u trasparenza. Ġew imħabbra wkoll bosta miżuri għat-titjib tal-qafas ta' kontra l-korruzzjoni.

               (13)Għalkemm ġew implimentati xi miżuri li jappoġġaw l-edukazzjoni tat-tfal Roma, għad irid jiġi żviluppat approċċ sistematiku għall-promozzjoni ta' edukazzjoni formali inklużiva. Il-proporzjon ta' tfal Roma li jattendu skejjel jew klassijiet fejn il-maġġoranza tal-istudenti huma Roma tibqa' għolja, u l-livell edukattiv milħuq ta' studenti Roma għadu iktar baxx mill-medja nazzjonali. L-għalliema mhumiex mħarrġa biex jipprovdu appoġġ suffiċjenti għal gruppi żvantaġġati. Għad irid isir iktar biex titjieb it-tranżizzjoni bejn forom u stadji differenti tal-edukazzjoni, u mill-edukazzjoni għas-suq tax-xogħol. Il-bidliet ippjanati għall-allokazzjoni ta' postijiet iffinanzjati mill-Istat fl-edukazzjoni sekondarja u r-rekwiżiti li kull ma jmur qed jiżdiedu għall-ammissjoni għal edukazzjoni għolja jistgħu jillimitaw iktar l-opportunitajiet għal tranżizzjoni bejn forom differenti ta' edukazzjoni, speċjalment għal gruppi żvantaġġati. L-Ungerija kellha l-ogħla rata ta' tluq fl-edukazzjoni għolja fl-UE, b'47%. Il-gvern ħabbar l-adozzjoni ta' strateġija nazzjonali għall-edukazzjoni għolja f'Diċembru tal-2014. L-istrateġija nkludiet iż-żieda fil-mira nazzjonali għall-ksib terzjarju għal 34%. B'mod ġenerali, miżuri riċenti naqsu milli jtejbu l-parteċipazzjoni ta' gruppi żvantaġġati fl-edukazzjoni għolja, u biex jindirizzaw in-nuqqas ta' tlestija ta' edukazzjoni. Is-sistema ta' finanzjament attwali ma tagħtix garanzija ta' aċċess ekwitabbli

               (14)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ungerija u ppublikatha fir-rapportar tal-pajjiż tal-2015. Hija vvalutat ukoll il-Programm ta’ Konverġenza u l-Programm ta’ Riforma Nazzjonali u s-segwitu mgħoti għar-rakkomandazzjonijiet indirizzati lill-Ungerija fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Ungerija imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 5 hawn taħt.

               (15)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-Ungerija, u l-opinjoni tiegħu
                  8
                hija riflessa b’mod partikolari fir-rakkomandazzjoni 1 hawn taħt.

               (16)Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-programm ta' riforma nazzjonali u l-programm ta' konverġenza. Ir-rakkomandazzjonijiet tagħha skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet 1 sa 3 hawn taħt,

               B'DAN JIRRAKKOMANDA li l-Ungerija tieħu azzjoni fl-2015 u l-2016 biex:

               1.Tikseb aġġustament fiskali ta' 0.5% tal-PDG lejn objettiv fuq terminu medju fl-2015 u 0.6% tal-PDG fl-2016.

               2.Tieħu miżuri li jreġġgħu lura self normali lill-ekonomija reali u jneħħu ostakli għat-tindif tal-portafoll ibbażat fuq is-suq; tnaqqas b'mod konsiderevoli r-riskji ta' obbligazzjoni kontinġenti għal sjieda l-miżjuda mill-Istat fis-settur bankarju.

               3.Tnaqqas it-taxxi distorsivi speċifiċi għas-setturi; tneħħi l-ostakli ta' dħul mhux ġustifikati fis-settur tas-servizzi, inkluż fis-settur tal-bejgħ bl-imnut; tnaqqas il-porzjon ta' taxxa għal dawk bi dħul baxx, inkluż bl-ispostament tat-tassazzjoni għal oqsma li joħolqu inqas distorsjoni għat-tkabbir; tkompli tiġġieled l-evażjoni tat-taxxa, tnaqqas il-kostijiet ta' konformità u ttejjeb l-effiċjenza tal-ġbir tat-taxxi. Issaħħaħ l-istrutturi fl-akkwist pubbliku li jippromwovu l-kompetizzjoni u t-trasparenza u ttejjeb aktar il-qafas ta' kontra l-korruzzjoni.

               4.Torjenta mill-ġdid ir-riżorsi tal-baġit allokati għall-iskema ta' xogħol pubbliku għall-miżuri attivi fis-suq tax-xogħol biex trawwem l-integrazzjoni fis-suq tax-xogħol ewlieni, u ttejjeb l-adegwatezza u l-kopertura tal-assistenza soċjali u l-benefiċċji tal-qgħad.

               5.Iżżid il-parteċipazzjoni ta' gruppi żvantaġġati b'mod partikolari r-Roma fl-edukazzjoni formali inklużiva u ttejjeb l-appoġġ offrut lil dawn il-gruppi permezz ta' taħriġ immirat għall-għalliema; issaħħaħ il-miżuri biex tiffaċilita t-tranżizzjoni bejn stadji differenti ta' edukazzjoni u s-suq tax-xogħol, u ttejjeb it-tagħlim ta' kompetenzi essenzjali.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2015) 266

                     (4)
                  P8_TA(2015)0067, P8_TA(2015)0068, P8_TA(2015)0069.

                     (5)
                  COM (2014) 902

                     (6)
                  COM(2014) 904 finali

                     (7)
                  SWD(2015) 36 finali

                     (8)
                  Skont l-Artikolu 9(2) tar-Regolament tal-Kunsill (KE) Nru 1466/97.


               IL-KUMMISSJONI EWROPEA
            Brussell, 22.5.2017
            COM(2017) 525 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta' Riforma tal-2017 tal-Finlandjau li tagħti opinjoni tal-Kunsill dwar il-Programm ta' Stabbiltà tal-Finlandja tal-2017

               Rakkomandazzjoni għal

               RAKKOMANDAZZJONI TAL-KUNSILL

               dwar il-Programm Nazzjonali ta' Riforma tal-2017 tal-Finlandja

                  u li tagħti opinjoni tal-Kunsill dwar il-Programm ta' Stabbiltà tal-Finlandja tal-2017

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta' budget u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,

               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea,
                  3

               Wara li kkunsidra r-riżoluzzjonijiet tal-Parlament Ewropew,
                  4

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-16 ta’ Novembru 2016, il-Kummissjoni adottat l-Istħarriġ Annwali dwar it-Tkabbir
                  5
               , li ta bidu għas-Semestru Ewropew ta’ koordinazzjoni tal-politika ekonomika tal-2017. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew tad-9 u l-10 ta’ Marzu 2017. Fis-16 ta' Novembru 2016, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  6
               , li fih hija identifikat lill-Finlandja bħala wieħed mill-Istati Membri li dwaru kellha titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. Dik ir-Rakkomandazzjoni ġiet approvata mill-Kunsill Ewropew tad-9 u l-10 ta’ Marzu 2017 u adottata mill-Kunsill fil-21 ta’ Marzu
                  7
               .

               (2)Bħala pajjiż li l-munita tiegħu hija l-euro u fid-dawl tar-rabtiet mill-qrib bejn l-ekonomiji fl-unjoni ekonomika u monetarja, il-Finlandja għandha tiżgura l-implimentazzjoni sħiħa u f’waqtha tar-Rakkomandazzjoni għaż-żona tal-euro, li hija riflessa fir-rakkomandazzjonijiet minn 1 sa 2 iktar ’l isfel.

               (3)Ir-rapport dwar il-pajjiż tal-2017 għall-Finlandja
                  8
                ġie ppublikat fit-22 ta’ Frar 2017. Dan ivvaluta l-progress tal-Finlandja hi u tindirizza r-rakkomandazzjonijiet speċifiċi għall-pajjiż adottati mill-Kunsill fit-12 ta’ Lulju 2016, is-segwitu mogħti għar-rakkomandazzjonijiet adottati fis-snin preċedenti u l-progress tal-Finlandja lejn il-miri nazzjonali Ewropa 2020 tagħha. Kien jinkludi wkoll analiżi fil-fond skont l-Artikolu 5 tar-Regolament (UE) Nru 1176/2011, ir-riżultati ta’ liem ġew ukoll ippubblikati fit-22 ta’ Frar 2017
                  9
               . L-analiżi tal-Kummissjoni twassalha biex tikkonkludi li l-Finlandja mhux qed tesperjenza żbilanċi makroekonomiċi.

               (4)Fit-28 ta' April 2017, il-Finlandja ppreżentat il-Programm Nazzjonali ta' Riforma tagħha tal-2017 u l-Programm ta' Stabbiltà tal-2017 tagħha. Iż-żewġ programmi ġew ivvalutati fl-istess żmien biex jitqiesu r-rabtiet mill-qrib ta' bejniethom.

               (5)Ir-rakkomandazzjonijiet speċifiċi għall-pajjiż rilevanti tqiesu fil-programmi tal-Istati Membri għall-Fondi Strutturali u ta’ Investiment Ewropej (Fondi SIE) li jkopru l-perjodu 2014-2020. Kif previst fil-leġiżlazzjoni li tiggverna l-Fondi SIE
                  10
               , fejn ikun neċessarju li tiġi appoġġata l-implimentazzjoni ta’ rakkomandazzjonijiet speċifiċi għall-pajjiż relevanti, il-Kummissjoni tista’ titlob lil Stat Membru jirrieżamina u jemenda l-programmi tal-Fondi SIE relevanti tiegħu. Il-Kummissjoni tat iktar gwida dwar l-applikazzjoni ta’ dawn ir-regoli
                  11
               .

               (6)Bħalissa l-Finlandja tinsab fil-parti preventiva tal-Patt ta’ Stabbiltà u Tkabbir u hija soġġetta għar-regola tad-dejn. Fil-Programm ta’ Stabbiltà tiegħu għall-2017, il-gvern jippjana deterjorament fil-bilanċ nominali minn -1,9 % tal-PDG fl-2016 għal -2,3 % fl-2017, segwit minn titjib gradwali wara dan, li jilħaq -0,2 % fl-2020. L-objettiv baġitarju ta' terminu medju — defiċit ta' 0,5 % tal-PDG f'termini strutturali — hu previst li jinkiseb mill-2019 ’il quddiem. Madankollu, abbażi tal-bilanċ strutturali rikalkulat
                  12
               , l-objettiv baġitarju ta' terminu medju se jinkiseb biss mill-2020 ’l hemm. Skont il-Programm ta' Stabbiltà, il-proporzjon tad-dejn tal-amministrazzjoni pubblika mal-PDG huwa mistenni li jilħaq il-livell massimu ta' 64,7 % fl-2017 u li jonqos għal 62,7 % fl-2020. Ix-xenarju makroekonomiku li jirfed dawn il-previżjonijiet baġitarji jidher li huwa favorevoli, partikolarment fir-rigward tal-2018 u l-2019. Ix-xenarju huwa bbażat fuq l-aspettattiva li l-impjieg se jespandi bi kważi 2 % fis-sena fl-2018-2019 li huwa sinifikantement ogħla miż-żieda annwali medja tul dawn l-aħħar 10 snin (+0,2 %).

               (7)Fit-22 ta’ Mejju 2017, il-Kummissjoni ħarġet rapport skont l-Artikolu 126(3) TFUE, minħabba li d-dejn tal-gvern ġenerali tal-Finlandja qabeż il-valur ta' referenza ta’ 60 % tal-GDP. Ir-rapport ikkonkluda, wara valutazzjoni tal-fatturi kollha relevanti, li l-kriterju tad-dejn għandu jiġi meqjus li ġie ssodisfat.

               (8)Il-Programm ta' Stabbiltà tal-2017 jindika li l-impatt fuq il-baġit tal-influss eċċezzjonali ta' refuġjati huwa sinifikanti u jipprovdi evidenza adegwata dwar l-ambitu u n-natura ta' dawn il-kostijiet baġitarji addizzjonali. Skont il-Programm ta’ Stabbiltà, il-kostijiet kienu 0,34 % tal-PDG fl-2016. Skont il-Kummissjoni, in-nefqa addizzjonali eliġibbli fl-2016 ammontat għal 0,17 % tal-PDG. Id-dispożizzjonijiet stipulati fl-Artikolu 5(1) u l-Artikolu 6(3) tar-Regolament (KE) Nru 1466/97 ikopru din in-nefqa addizzjonali, billi l-influss tar-refuġjati huwa avveniment mhux tas-soltu, l-impatt tiegħu fuq il-finanzi pubbliċi tal-Finlandja huwa sinifikanti u s-sostenibbiltà ma tiġix kompromessa billi jippermetti devjazzjoni temporanja mill-perkors ta' aġġustament lejn l-objettiv baġitarju fuq terminu medju ta' żmien. Għalhekk, l-aġġustament meħtieġ lejn l-objettiv baġitarju fuq terminu medju ta' żmien għall-2016 tnaqqas biex jitqiesu dawn il-kostijiet. Skont il-Programm ta’ Stabbiltà tal-2017, il-kostijiet relatati mal-influss eċċezzjonali ta’ refuġjati huma mistennija li jonqsu b’0,15 % tal-PDG fl-2017. Fir-rebbiegħa tal-2018 il-Kummissjoni se tagħmel valutazzjoni finali dwar l-2017, inkluż dwar l-ammonti eliġibbli, fuq il-bażi tad-dejta osservata kif ipprovduta mill-awtoritajiet.

               (9)Fl-Abbozz ta’ Pjan Baġitarju tagħha għall-2017
                  13
               , il-Finlandja talbet biex tagħmel użu mill-flessibbiltà taħt il-parti preventiva skont il-Pożizzjoni miftiehma b'mod komuni dwar il-flessibbiltà fi ħdan il-Patt ta' Stabbiltà u Tkabbir li ġiet approvata mill-Kunsill ECOFIN fi Frar 2016 fid-dawl tal-implimentazzjoni ppjanata ta’ riformi strutturali kbar b’impatt pożittiv fuq is-sostenibbiltà fit-tul tal-finanzi pubbliċi (talba għal 0,5 % tal-flessibilità tal-PDG) u infiq nazzjonali fuq proġetti kofinanzjati mill-UE skont il-Fondi Strutturali u ta' Investiment Ewropej (talba għal 0,1 % tal-flessibilità tal-PDG).

               (10)It-talba għall-flessibilità għal riformi strutturali tirreferi għal riformi li saru fis-suq tax-xogħol, b’mod partikolari l-Patt dwar il-Kompetittività u r-riforma tal-pensjonijiet. Għal aktar minn 90 % tal-impjegati, il-Patt jiffriża l-pagi għal 12-il xahar, u jżid il-ħin tax-xogħol annwali permanentement b’24 siegħa mingħajr kumpens. Barra minn hekk, l-impjegati se jħallsu permanentement proporzjon ikbar tal-kontribuzzjonijiet għas-sigurtà soċjali. Biex jikkumpensa għall-friża tal-pagi u l-piż ikbar tal-kostijiet għall-impjegati, il-gvern naqqas it-taxxa fuq id-dħul permanentement mill-2017 ’l hemm. Ir-riforma tal-pensjonijiet se ttella’ l-iktar età statutorja tal-irtirar baxxa minn 63 għal 65 sal-2027; wara dan, l-età tal-irtirar se tkun marbuta mal-istennija tal-għomor. Iż-żewġ riformi daħlu fis-seħħ fl-2017. B’riżultat tal-Patt dwar il-Kompetittività, il-kompetittività ikbar tal-kostijiet tista’ twassal għal rata ogħla ta’ impjiegi u żieda fil-PDG reali ta’ bejn 1,5 % u 2 % kif ippreżentat fl-abbozz ta’ pjan baġitarju tal-2017. Minħabba n-natura tal-miżura, hemm inċertezzi li jiċċirkondaw l-estimi għall-impjieg jew il-PDG, iżda dawn jidhru li huma ġeneralment plawżibbli. Għaldaqstant, dawn ir-riformi se jkollhom impatt pożittiv fuq is-sostenibbiltà tal-finanzi pubbliċi. Barra minn dan, ir-riżultati tal-valutazzjoni ddettaljata tal-istima tal-marġni tal-potenzjal tal-produzzjoni għall-2017 li saru abbażi tal-previżjoni tar-rebbiegħa tal-2017 tal-Kummissjoni jimplikaw li l-Finlandja tissodisfa l-punt ta’ riferiment minimu fl-2017. Bħala assigurazzjoni addizzjonali biex jiġi salvagwardjat il-valur referenzjarju tad-defiċit ta’ 3 % tal-PDG, il-gvern Finlandiż għamel l-impenn pubbliku li jieħu iktar miżuri fl-2017, jekk dan ikun neċessarju, biex jiżgura l-konformità mar-regoli fiskali, fosthom l-osservanza tal-valur referenzjarju tad-defiċit ta’ 3 % tal-PDG tat-Trattat
                  14
               . Fuq din il-bażi, il-Finlandja bħalissa tista’ titqies li tikkwalifika għad-devjazzjoni temporanja mitluba ta’ 0,5 % tal-PDG fl-2017, dment li timplimenta r-riformi miftiehma b’mod adegwat, li se jiġu mmonitorjati fil-qafas tas-Semestru Ewropew.

               (11)Rigward it-talba għal flessibilità għal investiment addizzjonali, l-informazzjoni mogħtija mill-Programm ta’ Stabbiltà tal-2017 jidher li tikkonferma li d-devjazzjoni temporanja tal-Finlandja mill-perkors ta’ aġġustament lejn l-objettiv baġitarju ta’ terminu medju fl-2017 qegħda effettivament tintuża biex jiżdiedu l-investimenti. Għaldaqstant, filwaqt li jittieħed kont tal-elementi msemmija qabel rigward il-punt ta’ riferiment minimu u li l-valutazzjoni dettaljata tal-istima tal-marġni tal-potenzjal tal-produzzjoni tikkonferma li l-Finlandja għaddejja minn żminijiet ekonomiċi ħżiena, il-Finlandja tista’ bħalissa tiġi vvalutata li tikkwalifika għal devjazzjoni temporanja ta’ 0,1 % tal-PDG fl-2017 biex jittieħed kont tan-nefqa nazzjonali fuq l-investiment fi proġetti kofinanzjati mill-UE. Il-Kummissjoni se tagħmel valutazzjoni ex post sabiex tivverifika l-ammont reali tan-nefqa nazzjonali fi proġetti ta’ investiment kofinanzjati u tal-allokazzjoni relatata.

               (12)Fit-12 ta’ Lulju 2016, il-Kunsill irrakkomanda li l-Finlandja tikseb aġġustament fiskali annwali ta' mill-inqas 0,6 % tal-PDG lejn l-objettiv baġitarju ta' terminu medju fl-2017. Filwaqt li jkompli jiġi żgurat ir-rispett tal-punt ta’ riferiment minimu (jiġifieri defiċit strutturali ta’ 1,1 % tal-PDG), il-previżjoni tar-rebbiegħa tal-Kummissjoni tal-2017 tindika ambitu għal devjazzjoni temporanja ta’ 0,6 % tal-PDG fl-2017 skont il-klawżoli strutturali u ta’ investiment. Fuq dik il-bażi, il-bilanċ strutturali jkun permess li jiddeterjora b’0,5 % tal-PDG fl-2017. Abbażi tal-previżjoni tar-rebbiegħa tal-2017 tal-Kummissjoni, il-Finlandja tkun konformi mar-rekwiżiti tal-parti preventiva. Kieku l-istima aġġornata attwali tat-tnaqqis tal-impatt fuq il-baġit fl-2017 li jinbet mill-influss eċċezzjonali ta’ refuġjati kellha tittieħed inkonsiderazzjoni, il-konklużjoni tal-valutazzjoni kumplessiva ma tinbidilx. Għall-2018, il-Finlandja għandha tilħaq l-objettiv baġitarju ta’ terminu medju, filwaqt li titqies l-allokazzjoni b’relazzjoni ma’ avvenimenti mhux tas-soltu (mogħtija għall-2016) kif ukoll l-allokazzjonijiet relatati mal-implimentazzjoni tar-riformi strutturali u l-investimenti (mogħtija għall-2017)
                  15
               . Abbażi tal-previżjoni tar-rebbiegħa tal-2017 tal-Kummissjoni, dan huwa konsistenti ma’ rata ta’ tkabbir nominali tal-infiq pubbliku primarju nett
                  16
                ta’ 1,6 %, li tikkorrespondi għal aġġustament strutturali annwali ta’ 0,1 % tal-PDG. Jekk il-politiki ma jinbidlux, il-Finlandja tkun konformi mar-rekwiżiti tal-parti preventiva fl-2018. Kieku l-istima aġġornata attwali tat-tnaqqis tal-impatt fuq il-baġit fl-2017 li jinbet mill-influss eċċezzjonali ta’ refuġjati kellha tittieħed inkonsiderazzjoni, il-konklużjoni tal-valutazzjoni kumplessiva ma tinbidilx. Fl-istess waqt, huwa previst li prima facie l-Finlandja ma tkunx konformi mal-parametri għat-tnaqqis tad-dejn kemm fl-2017 kif ukoll fl-2018. Kollox ma’ kollox, il-Kunsill huwa tal-fehma li l-Finlandja jeħtiġilha tkun lesta li tieħu iktar miżuri biex tiżgura l-konformità.

               (13)Minħabba popolazzjoni li qed tixjieħ u l-forza tax-xogħol li qed tonqos, in-nefqa fuq il-pensjonijiet, is-saħħa u l-kura fit-tul hija mistennija li tiżdied minn 23 % tal-PDG fl-2013 għal 27 % tal-PDG sal-2030. F’Jannar 2017, daħlet fis-seħħ riforma fil-pensjonijiet li se tgħolli l-età statutorja tal-irtirar minn 63 sena għal 65 sal-2027 u se torbot l-età statutorja tal-irtirar mat-tibdil fl-istennija tal-għomor. Il-kostijiet tas-servizzi soċjali u dawk tas-saħħa, li bħalissa huma responsabbiltà tal-muniċipalitajiet, jammontaw għal 10 % tal-PDG. Mingħajr riforma tas-sistema, din in-nefqa hija prevista li tikber bi 2,4 % annwalment fis-snin li ġejjin f’termini nominali u tiżdied bħala sehem mill-PDG. L-għanijiet ewlenin tar-riforma jinkludu t-tnaqqis tad-distakk tas-sostenibilità fit-tul tal-finanzi pubbliċi permezz ta’ kontroll aħjar tal-kostijiet. Dan se jinkiseb permezz tal-integrazzjoni ta’ servizzi, entitajiet akbar bħala fornituri tas-servizzi u d-diġitalizzazzjoni. L-ewwel sett ta’ proposti leġiżlattivi għar-riformi tas-servizzi soċjali u tas-saħħa ġie ppreżentat lill-parlament f’Marzu 2017. Dawn il-liġijiet se jistabbilixxu l-qafas legali għat-18-il kontea ġdida li se jieħdu f’idejhom ir-responsabbiltà għas-servizzi soċjali u tal-kura tas-saħħa mill-muniċipalitajiet mill-2019 ’il quddiem. Il-proposti leġiżlattivi għall-iktar partijiet kontroversjali tar-riforma, b’mod partikolari dwar il-libertà tal-pazjent li jagħżel il-fornitur ta' servizz tiegħu, għadhom iridu jiġu ffinalizzati minħabba li r-riforma se tiġi implimentata mill-2019, kif ippjanat.

               (14)Iż-żidiet fil-pagi kienu moderati fl-aħħar snin. Iż-żieda sena wara sena medja fil-pagi nnegozjati kienet ta’ 0,7 % fl-2014-2016. Minħabba t-tkabbir dgħajjef tal-produttività tax-xogħol, il-kompetittività tal-kostijiet tjiebet biss b’mod gradwali. Fl-2016 l-imsieħba soċjali ffirmaw il-Patt tal-Kompetittività li għandu l-għan li jtejjeb il-kompetittività tal-kostijiet tal-Finlandja b’mod gradwali fl-2017. Għal aktar minn 90 % tal-impjegati, il-Patt jiffriża l-pagi għal 12-il xahar, u jżid il-ħin tax-xogħol annwali permanentement b’24 siegħa mingħajr kumpens addizzjonali. Barra minn hekk, l-impjegati se jħallsu proporzjon ikbar tal-kontribuzzjonijiet soċjali. Dawn il-miżuri huma mistennija li jsostnu l-espansjoni tal-esportazzjonijiet u l-impjiegi matul is-snin li ġejjin. Iċ-ċiklu ta’ negozjar tal-pagi li jmiss, fit-tieni nofs tal-2017, se jkun kruċjali biex dawn l-effetti pożittivi mistennija jiġu żgurati, minħabba li l-Patt ma għalaqx għalkollox id-distakk fil-kompetittività tal-kostijiet ma’ ekonomiji korrispondenti.

               (15)Is-sitwazzjoni tas-suq tax-xogħol bdiet titjieb gradwalment fl-2016, iżda fadal xi sfidi. L-impjieg fis-settur tal-manifattura niżel b’21 % bejn l-2008 u l-2015. Setturi oħra bħall-kostruzzjoni, il-proprjetà immobbli u l-kura tas-saħħa qegħdin juru sinjali ta’ nuqqas ta' ħaddiema. Dan kollu jenfasizza l-ħtieġa għal politiki attivi tas-suq tax-xogħol immirati apposta u li jkompli jsir l-investiment fit-tagħlim għall-adulti u t-taħriġ vokazzjonali biex jippermetti li jkun hemm il-mobbiltà professjonali. Il-proporzjon ta’ pożizzjoni vakanti mal-impjiegi fl-2016 kien kważi għoli daqs fl-2007, filwaqt li r-rata tal-qgħad kienet żewġ punti perċentwali ogħla. Dan jista’ jirrifletti spariġġi bejn id-domanda u l-provvista tax-xogħol, li xi impjiegi vakanti ma tantx huma attraenti, jew inċentivi limitati biex wieħed jibda jaħdem. Hemm bżonn li jitkomplew l-isforzi biex jiġu żgurati eżiti tas-suq tax-xogħol aħjar għal dawk, partikolarment dawk bejn il-25 u d-39 sena, dawk qiegħda fit-tul, u l-migranti. It-titjib tal-eżiti soċjali u tas-suq tax-xogħol ta’ nies li ġejjin minn kuntest ta’ migrazzjoni se jkun jeħtieġ ukoll li jkompli jsir investiment fl-edukazzjoni tagħhom.

               (16)F'termini ta' attivazzjoni, is-sistema kumplessa ta' benefiċċji b'diversi tipi ta' benefiċċji tista' tirriżulta f'nuqqas ta' attività sinifikanti u nases tal-pagi baxxi, kif ukoll problemi burokratiċi meta jaslu biex jerġgħu jibdew jingħataw il-benefiċċji. Li dawn in-nases jiġu indirizzati huwa kruċjali. Biex jiżdiedu l-inċentivi jiġu aċċettati l-offerta ta' impjieg, l-obbligu biex dawk qiegħda jaċċettaw offerta ta’ impjieg u l-obbligu li jieħdu sehem fi skemi ta’ attivazzjoni ġew issikkati. Barra minn hekk, id-durata ta’ benefiċċji tal-qgħad marbutin mal-qligħ tnaqqset. Ġew introdotti inċentivi pożittivi, bħall-użu tal-benefiċċju tal-qgħad bażiku bħala sussidji tal-mobilità u tal-pagi biex jattivaw lil dawk li qed ifittxu impjieg. Inċentivi miżjuda ulterjuri biex jiġi aċċettat impjieg jistgħu jiġu kkumplimentati bl-eliminazzjoni ta’ ostakli burokratiċi eżistenti biex jinbeda impjieg jew negozju.

               (17)Il-kompetittività li ma tirrigwardax il-kostijiet taġixxi bħala mazzra fuq il-prestazzjoni tal-esportazzjoni u tista’ tillimita l-attraenza tal-Finlandja għal investituri barranin. Qed isir tibdil strutturali, li madankollu reċentement naqqas il-pass. Sar progress fil-ftuħ ta’ setturi tas-servizzi bħan-negozju fl-imnut u t-trasport għall-kompetizzjoni, u saru proposti biex tiżdied il-kompetizzjoni f'setturi tas-servizzi domestiċi oħrajn. Filwaqt li paraguni internazzjonali jikklassifikaw lill-Finlandja fost il-pajjiżi ta’ fuq quddiem nett fid-dinja fit-termini tal-ambjent tan-negozju u l-attraenza għall-investiment, l-istokk attwali tal-investimenti deħlin fil-Finlandja huwa taħt il-medja tal-UE meta mqabbel mad-daqs tal-ekonomija.

               (18)Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tal-Finlandja, u ppubblikatha fir-rapport tal-pajjiż tal-2017. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu li kien hemm tar-rakkomandazzjonijiet indirizzati lejn il-Finlandja fis-snin ta' qabel. Hija qieset mhux biss ir-rilevanza tal-programmi u tal-miżuri ta' segwitu għal politika fiskali u soċjoekonomika sostenibbli fil-Finlandja iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri.

               (19)Fid-dawl ta' din il-valutazzjoni, il-Kunsill eżamina l-Programm ta' Stabbiltà u l-opinjoni tiegħu
                  17
                hija riflessa b'mod partikolari fir-rakkomandazzjoni 1 hawn taħt,

               B'DAN JIRRAKKOMANDA li l-Finlandja tieħu azzjoni fl-2017 u l-2018 biex:

               1.Taħdem favur il-politika fiskali tagħha konformi mar-rekwiżiti tal-parti preventiva tal-Patt ta’ Stabbiltà u Tkabbir, li jimplika li tikseb l-objettiv baġitarju ta' terminu medju tagħha fl-2018, b’kont meħud tad-derogi marbutin ma’ avvenimenti mhux tas-soltu, l-implimentazzjoni tar-riformi u l-investimenti strutturali li għalihom tingħata devjazzjoni temporanja. Tiżgura l-adozzjoni u l-implimentazzjoni f'waqthom tar-riforma amministrattiva bl-għan li ttejjeb il-kosteffettività tas-servizzi soċjali u tal-kura tas-saħħa.

               2.Tippromwovi l-allinjament ulterjuri tal-pagi mal-iżviluppi tal-produttività, b’rispett sħiħ lejn ir-rwol tal-imsieħba soċjali. Li tieħu miżuri ta’ politika attiva tas-suq tax-xogħol immirati biex tindirizza l-isfidi tal-impjieg u dawk soċjali, tagħti inċentivi biex jiġi aċċettat l-impjieg u tippromwovi l-intraprenditorija.

               3.Tkompli ttejjeb il-qafas regolatorju u tnaqqas il-piż amministrattiv biex iżżid il-kompetizzjoni fis-servizzi u tippromwovi l-investiment.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2017) xxx.

                     (4)
                  P8_ TA(2017)0038, P8_ TA(2017)0039, u P8_ TA(2017)0040.

                     (5)
                  COM(2016) 725 final.

                     (6)
                  COM(2016) 728 final.

                     (7)
                  2017/C92/01.

                     (8)
                  SWD(2017) 91 final.

                     (9)
                  COM(2017) 90 final.

                     (10)
                  L-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006, ĠU L 347, 20.12.2013, p. 320.

                     (11)

                        COM(2014) 494 final.

                     (12)
                  Il-bilanċ aġġustat ċiklikament nett minn miżuri ta’ darba u temporanji, rikalkulat mill-Kummissjoni bl-użu tal-metodoloġija maqbula b’mod komuni.

                     (13)
                  Pubblikazzjonijiet tal-Ministeru tal-Finanzi 36c/2016.

                     (14)
                  VM/712/04.00.05.01/2016.

                     (15)
                  Il-Finlandja hija awtorizzata li tiddevja mill-objettiv baġitarju ta' terminu medju fl-2018 għax id-devjazzjonijiet temporanji jiġu riportati għal perjodu ta’ tliet snin.

                     (16)
                  In-nefqa netta tal-gvern hija magħmula min-nefqa totali tal-gvern bl-esklużjoni tan-nefqa fuq l-imgħax, nefqa fuq programmi tal-Unjoni korrisposti bis-sħiħ mid-dħul mill-fondi tal-Unjoni u tibdil nondiskrezjonarju fin-nefqa fuq il-benefiċċji tal-qgħad. Il-formazzjoni grossa tal-kapital fiss iffinanzjat nazzjonalment huwa raddrizzat fuq perjodu ta’ 4 snin. Miżuri ta’ dħul diskrezjonarji jew żidiet fid-dħul mitluba mil-liġi huma meqjusa. Miżuri ta’ darba fuq in-naħa kemm tad-dħul kif ukoll tal-infiq huma nnettjati.

                     (17)
                  Skont l-Artikolu 5(2) tar-Regolament tal-Kunsill (KE) Nru 1466/97.